
Uznesenie Okresný súd Stará Ľubovňa v sporovej veci žalobcu: DEUS CARITAS EST Občianske združenie, so sídlom Fraňa Kráľa 583/22, 072 22 Strážske, IČO: 52 961 010, o podaní žalobcu zo dňa 10.2.2025, takto rozhodol: Podanie žalobcu doručené súdu dňa 10.2.2025 o d m i e t a. odôvodnenie: 1. Dňa 10.2.2025 bolo Okresnému súdu Stará Ľubovňa doručené podanie žalobcu označené ako „Rozpory zákonodarstva, justície, legislatívy v SR a Bohom ustanoveného zákona, proti rozumu a proti rodine“, z obsahu ktorého však nebolo súdu zrejmé čoho sa týka, čo sa ním sleduje, voči komu smeruje, absentovali v ňom skutkové tvrdenia, dôkazy na ich preukázanie a napokon aj žalobný návrh. Toto podanie nebolo možné považovať za perfektné, aby súd mohol na jeho podklade ďalej konať, preto postupoval v zmysle § 129 zákona č. 160/2015 Z. z. Civilný sporový poriadok a vyzval podávateľa na jeho doplnenie a spresnenie v lehote 15 dní, a to uznesením č. k. 6C/10/2025-7 zo dňa 7.4.2025, v ktorom bol zároveň poučený o možnosti podanie pre prípad jeho nedoplnenia odmietnuť. Predmetné uznesenie bolo podávateľovi doručené dňa 25.4.2025, lehota na doplnenie a opravu podania však uplynula márne. 2. Podľa § 123 ods. 1, 2 zákona č. 160/2015 Z. z. Civilného sporového poriadku (ďalej len „CSP“), podanie je úkon určený súdu. Podanie vo veci samej je najmä žaloba, vzájomná žaloba, zmena žaloby, späťvzatie žaloby, odpor, odvolanie, dovolanie, a ak to z povahy veci vyplýva, aj návrh na nariadenie neodkladného opatrenia alebo zabezpečovacieho opatrenia. 3. Podľa § 127 ods. 1 CSP, ak zákon na podanie nevyžaduje osobitné náležitosti, v podaní sa uvedie a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. 4. Podľa § 129 ods. 1, 2, 3 CSP, ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. V uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. Ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 5. Podľa § 132 ods. 1, 2 a 3 CSP, v žalobe sa okrem všeobecných náležitostí podania uvedie označenie strán, pravdivé a úplné opísanie rozhodujúcich skutočností, označenie dôkazov na ich preukázanie a žalobný návrh. Opísanie rozhodujúcich skutočností nemožno nahradiť odkazom na označené dôkazy. Žalobca k žalobe pripojí dôkazy, ktorých povaha to pripúšťa, okrem tých, ktoré nemôže bez svojej viny pripojiť.
6. Podľa § 133 ods. 1, 2 CSP, fyzická osoba sa v žalobe označuje menom, priezviskom, adresou trvalého pobytu alebo pobytu, dátumom narodenia alebo iným identifikačným údajom. Právnická osoba sa v žalobe označuje názvom alebo obchodným menom, adresou sídla a identifikačným číslom organizácie, ak je pridelené. 7. Podľa § 135 ods. 1, 2 CSP, ak je stranou štát, v žalobe sa označuje uvedením jeho názvu a názvu štátneho orgánu alebo právnickej osoby, ktorá za štát koná. Ak je stranou štátny orgán, v žalobe sa označuje uvedením názvu tohto štátneho orgánu. 8. Podľa § 137 CSP, žalobou možno požadovať, aby sa rozhodlo najmä o: a) splnení povinnosti, b) nároku na usporiadanie práv a povinností strán, ak určitý spôsob usporiadania vzťahu medzi stranami vyplýva z osobitného predpisu, c) určení, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu, alebo, d) určení právnej skutočnosti, ak to vyplýva z osobitného predpisu. 9. Právo každého je domáhať sa ochrany ohrozených či porušených práv, resp. právom chránených záujmov pred nezávislým a nestranným súdom, avšak uvedené je spojené s dodržaním postupu predpokladaného zákonom. Nosným prvkom civilného sporového konania je procesná aktivita strán konania, ktorá sa prezumuje už v čase podania žaloby (podania vo veci samej), pretože jedine strany v konaní sú zodpovedné za výsledok konania. Úspešné uplatnenie práva preto vo významnej miere závisí od podanej (perfektnej) žaloby, nakoľko tá ovplyvňuje celý následný postup súdu a strán v konaní, preto musí obsahovať všetky náležitosti vymedzené zákonom - nevyhnutne potrebné na účelný a hospodárny postup, ktorý vrcholí v rozhodnutí súdu. 10. Zákon rozlišuje náležitosti všeobecné, ktoré musí nevyhnutne obsahovať každé podanie doručované súdu a náležitosti osobitné, individualizujúce to-ktoré podanie. Všetky náležitosti sa však vyžadujú z dôvodu špecifikácie predmetu konania, strán konania a iných skutočností, ktoré súd musí mať k dispozícii už v čase začatia konania. Následkom neperfektného procesného úkonu, ktorým je podanie vo veci samej, je jeho odmietnutie, a to z dôvodu, že má také nedostatky (po márnom uplynutí lehoty na ich odstránenie), pre ktoré nemožno nielenže rozhodnúť, ale ani ďalej na jeho podklade konať. 11. Povinnosťou žalobcu bolo v podaní označiť seba ako žalobcu a stranu žalovaného tak, aby nevznikla žiadna pochybnosť o povahe alebo totožnosti osôb vystupujúcich ako strana v konaní. Absolútna absencia označenia žalovaného zakladá zásadný nedostatok akéhokoľvek podania. Žalobca bol povinný tiež dostatočným spôsobom opísať rozhodujúce skutočnosti, resp. poskytnúť dostatočné skutkové tvrdenia, ktoré majú založiť dôvodnosť prípadnej žaloby, a tak založiť skutkový základ pre následný priebeh konania. Súd konštatuje, že žalobca si uvedenú povinnosť tvrdenia nesplnil a nesplnil si ani povinnosť dôkaznú. V podaní tiež absentoval vykonateľný petit, ktorý by spĺňal požiadavku materiálnej vykonateľnosti rozhodnutia súdu. 12. Súd každé podanie posúdi podľa jeho obsahu, odhliadnuc od jeho formálneho označenia. Z obsahu podania doručeného súdu dňa 10.2.2025 síce vyplýva, že podávateľ ním vyjadruje vnútorný postoj k spoločenskému dianiu, to však bez ďalšieho (bez špecifikácie konkrétneho zásahu do konkrétneho práva, resp. záujmu) nie je spôsobilé byť podkladom pre nadchádzajúce civilné sporové konanie. Existencia takých nedostatkov aj po márnom uplynutí lehoty, ktorá bola žalobcovi poskytnutá na ich odstránenie spôsobuje, že podanie aj naďalej nespĺňa náležitosti ustanovení § 127, § 132, § 133, resp. § 135 a § 137. Konanie ako aj rozhodnutie súdu stojí na nevyhnutnom poznaní konkrétnych skutočností, bez čoho je ďalší postup súdu v konaní obsolentný. Preto ak sa minie účinkom výzva na odstránenie nedostatkov podania, zákon spája uvedené s následkom jeho odmietnutia. Nakoľko žalobca v lehote na to určenej svoje podanie označené ako „Rozpory zákonodarstva, justície, legislatívy v SR a Bohom ustanoveného zákona, proti rozumu a proti rodine“ doručené súdu dňa 10.2.2025 nespresnil a nedoplnil, súd rozhodol tak, že predmetné podanie vzhľadom na uvedené skutočnosti a citované zákonné ustanovenia v zmysle § 129 ods. 3 CSP odmietol, a to po vylúčení možnosti v tomto konaní pokračovať aj bez takého doplnenia. 13. Predmetné rozhodnutie o odmietnutí podania nevytvára prekážku právoplatne rozhodnutej veci, preto žalobca môže podať nové, kvalifikované podanie, na základe ktorého bude súd vo veci konať a rozhodovať, samozrejme za predpokladu, že bude obsahovať všetky potrebné náležitosti.
14. Súd záverom podotýka, že ak sa podanie opraví alebo doplní v celom rozsahu v súlade s výzvou podľa § 129 ods. 1 CSP (viď uznesenie Okresného súdu Stará Ľubovňa, č. k. 6C/10/2025-7 zo dňa 7.4.2025), najneskôr do uplynutia lehoty na podanie odvolania proti uzneseniu o odmietnutí podanie, t. j. tomuto uzneseniu, o odvolaní proti predmetnému uzneseniu môže rozhodnúť súd, ktorý ho vydal (§ 129 ods. 4 CSP). Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súdu Stará Ľubovňa. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

